Illum, il-Kummissjoni adottat Pjan ta' Azzjoni li jistabbilixxi miżuri konkreti biex itejjeb is-sigurtà ta' dokumenti tal-ivvjaġġar, kif imħabbar fil-Komunikazzjoni dwar “It-tisħiħ tas-sigurtà f'dinja ta' mobbiltà” adottata fl-okkażjoni tad-diskors dwar l-Istat tal-Unjoni 2016 tal-President Juncker. Il-Pjan ta' Azzjoni jipprovdi rakkomandazzjonijiet ċari għall-Istati Membri sabiex jiġi indirizzat il-fenomenu ta' frodi tad-dokumenti tal-ivvjaġġar u jfassal sett komprensiv ta' azzjonijiet għall-Kummissjoni. Is-sigurtà tad-dokumenti tal-ivvjaġġar huwa fattur importanti fil-ġlieda kontra t-terroriżmu u l-kriminalità organizzata u tikkontribwixxi għat-titjib tal-protezzjoni tal-fruntieri u l-ġestjoni tal-migrazzjoni, u twitti t-triq lejn Unjoni tas-Sigurtà effettiva u ġenwina. Il-Kummissarju għall-Migrazzjoni, l-Affarijiet Interni u ċ-Ċittadinanza, Dimitris Avramopoulos qal: “Li niżguraw is-sigurtà tal-ivvjaġġar u tad-dokument tal-identità huwa fattur importanti fil-ġlieda kontra t-terroriżmu u l-kriminalità organizzata. Il-Pjan ta' Azzjoni tal-lum jipproponi miżuri operazzjonali konkreti li se jippermettu lill-Istati Membri jiġġieldu aħjar kontra l-frodi tad-dokumenti, jikkontribwixxu għat-titjib tal-protezzjoni tal-fruntieri, għall-iżgurar tas-sigurtà interna tagħna u għall-ġestjoni aħjar tal-migrazzjoni.” Il-Kummissarju għall-Unjoni tas-Sigurtà, Julian King qal: “Nafu li kien hemm terroristi li użaw dokumenti tal-ivvjaġġar iffalsifikati sabiex jivjaġġaw mingħajr ma jiġu identifikati madwar l-UE. Tabilħaqq, ħafna mill-miżura ta' sigurtà tagħna jiddependu fuq dokumenti tal-ivvjaġġar u tal-identità siguri – bħalma huma l-verfiki fil-fruntiera esterna skont il-Kodiċi tal-Fruntieri ta' Schengen jew wara l-fruntiera fis-Sistema ta' Informazzjoni ta' Schengen. Dan huwa għala l-Istati Membri u l-Aġenziji tal-UE għandhom jaħdmu flimkien sabiex itejbu s-sigurtà tad-dokument tal-ivvjaġġar u l-identifikazzjoni ta' frodi tad-dokument tal-ivvjaġġar. Meqjusa flimkien, dawn il-miżuri se jgħinu sabiex jingħalqu l-lakuni eżistenti fis-sigurtà.” Il-Pjan ta' Azzjoni huwa mmirat lejn dokumenti tal-ivvjaġġar maħruġa minn Stati Membri tal-UE lil ċittadini tal-UE u ċittadini ta' pajjiżi terzi li huma użati għall-identifikazzjoni u għall-qsim ta' fruntieri. L-Istati Membri jżommu r-responsabbiltà sħiħa għall-ħruġ tad-dokumenti li huma użati biex tiġi stabbilita l-identità ta' persuna (l-hekk imsejħa dokumenti oriġinaturi bħal ċertifikati tat-twelid, taż-żwieġ u tal-mewt) qabel ma joħorġu dokumenti tal-ivvjaġġar kif ukoll għall-produzzjoni u l-ħruġ attwali ta' dokumenti tal-ivvjaġġar. Madankollu, l-istandards ta' sigurtà għad-dokument tal-ivvjaġġar maħruġa mill-Istati Membri kif ukoll ir-rekwiżiti ta' kontroll fil-fruntieri huma stabbiliti fil-livell tal-UE. Il-Pjan ta' Azzjoni tal-lum jindirizza l-aspetti kollha tas-sigurtà tad-dokumenti tal-ivvjaġġar u għandu l-għan li jagħlaq lakuni potenzjali, f'kooperazzjoni mill-qrib bejn l-Istati Membri u bl-appoġġ tal-Kummissjoni u l-aġenziji tal-UE. B'rispett sħiħ għad-drittijiet fundamentali u r-regoli tal-protezzjoni tad-data u t-tqassim tal-kompetenzi bejn l-Istati Membri u l-Kummissjoni, il-Pjan ta' Azzjoni jidentifika miżuri f'erba' oqsma ewlenin: Il-Kummissjoni se tivvaluta l-progress li sar fl-implimentazzjoni tal-Pjan ta' Azzjoni u se tirrapporta lill-Parlament Ewropew u lill-Kunsill sa tmiem l-ewwel kwart tal-2018 dwar il-progress miksub. Sfond Is-sigurtà kienet tema kostanti sa mill-bidu tal-mandat tal-Kummissjoni Juncker – mil-Linji Gwida Politiċi tal-President Juncker ta' Lulju 2014, sal-aħħar Diskors dwar l-Istat tal-Unjoni f'Settembru 2016. Il-Kummissjoni Ewropea adottat l-Aġenda Ewropea dwar is-Sigurtà fit-28 ta' April 2015, filwaqt li stabbilixxiet l-azzjonijiet prinċipali biex tiżgura risposta tal-UE effettiva għat-theddidiet tat-terroriżmu u s-sigurtà fl-Unjoni Ewropea matul il-perjodu 2015-2020. Sa mill-adozzjoni tal-Aġenda, sar progress sinifikanti fl-implimentazzjoni tagħha li jwitti t-triq lejn Unjoni ta' Sigurtà effettiva u ġenwina. Il-ħolqien mill-President Juncker ta' portafoll ta' Kummissarju speċifiku għall-Unjoni tas-Sigurtà f'Awwissu 2016 juri l-importanza li l-Kummissjoni qed tagħti lit-tisħiħ tar-reazzjoni tagħha kontra t-theddida tat-terroristi. Kif deskritt fil-Komunikazzjoni tal-Kummissjoni tas-6 ta' April 2016 dwar Sistemi ta' Informazzjoni Aktar B'Saħħithom u Aktar Intelliġenti għall-Fruntieri u s-Sigurtà sabiex tittejjeb is-sigurtà u jissaħħu l-fruntieri tagħna, lil hinn minn sistemi li jaħdmu sew, hemm bżonn li d-dokumenti tal-ivvjaġġar u tal-identità jkunu awtentikati b'mod faċli u sigur. Il-problema dejjem aktar sinifikanti ta' frodi tad-dokumenti tal-ivvjaġġar ġiet fiċ-ċentru tal-attenzjoni fil-kuntest l-attakki terroristiċi reċenti fl-Ewropa u tal-flussi attwali tal-migrazzjoni. Il-frodi tad-dokumenti sar xprunatur tat-terroriżmu u l-kriminalità organizzata u huwa marbut mat-traffikar tal-bnedmin u l-faċilitazzjoni ta' immigrazzjoni illegali. F'dan il-kuntest, huwa kruċjali li l-UE u b'mod speċjali l-Istati Membri jintensifikaw l-isforzi tagħhom sabiex itejbu s-sigurtà ta' dokumenti tal-ivvjaġġar maħruġa lil ċittadini tal-UE u ta' pajjiżi terzi. Għal dan l-għan, il-Kummissjoni ħabbret li se tippreżenta miżuri biex tiġġieled kontra frodi tad-dokumenti. Sabiex jinbeda l-proċess lejn l-interoperabilità tas-sistemi ta' informazzjoni fil-livell tal-UE, il-Kummissjoni ddeċidiet li twaqqaf Grupp ta' Esperti dwar is-Sistemi ta' Informazzjoni u l-Interoperabilità f'livell għoli mal-Aġenziji tal-UE, esperti nazzjonali u partijiet interessati istituzzjonali sabiex jibda l-proċess. F'Settembru, il-Kummissjoni ppubblikat Komunikazzjoni dwar it-tisħiħ tas-sigurtà f'dinja ta' mobbiltà, li fiha impenjat ruħha li tadotta Pjan ta' Azzjoni fuq sigurtà tad-dokument tal-ivvjaġġar sa Diċembru 2016. Għal iktar informazzjoni: Pjan ta' azzjoni għat-tisħiħ tar-reazzjoni Ewropea kontra l-frodi tad-dokumenti tal-ivvjaġġar Komunikazzjoni dwar it-tisħiħ tas-sigurtà f'dinja ta' mobbiltà Kommunikazzjoni dwar it-twittija tat-triq lejn Unjoni tas-Sigurtà effettiva u ġenwina Skeda informattiva: Unjoni tas-Sigurtà